《十虫吟》
宋代·舒岳祥

虫有撺梭子，头腹俱锐长。
绿衣而绛里，飞跃低踉蹡。
名我固甚善，所愧无筐箱。
维天有南箕，不可以簸扬。
微虫人强名，此岂彼窃攘。
秋田蚱蜢横，暗野如飞蝗。
索索浅草中，不倚两股强。
类中最善类，霜露死其常。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。